text: Ingen får skylden for en ung tyrkisk mands død i arresten i Kolding
  23 maj 2011 kl. 10.04
  Sydøstjyllands Politi har lukket efterforskningen af en ung mands død i arresten i Kolding i januar. Ingen vil blive draget til ansvar.
  - Intet tyder på noget strafbart. Sagen er fuldstændigt belyst, siger politiadvokat Klaus Lauridsen fra Sydøstjyllands Politi.
  Den 23-årige mand var indsat i arresten og døde 11. januar efter et slagsmål med fængselsbetjente, der overmandede ham.
  Liget blev siden obduceret i både Danmark og Tyrkiet, men dødsårsagen er ikke oplyst.
  - Jeg har ikke lov til at give offentligheden nærmere oplysninger om det, siger politiadvokaten.
  Politiadvokaten ønskede at sammenligne den tyrkiske obduktionserklæring med den danske for at "gå med livrem og seler".
  - Familien har ikke ønsket at udlevere den tyrkiske obduktionserklæring. Men jeg mener, at den danske giver fuldt grundlag for afgørelsen om at indstille sagen, siger Klaus Lauridsen.
  De efterladte har mulighed for at klage over politiets afgørelse til statsadvokaten.
  